text: lungeødem
  
  publiceret: 2014-10-24 10:20:39+02:00
  Lungeødem, akut lungelidelse med udtræden af væske i lungevævet, således at lungealveolerne og de mindre bronkier opfyldes. Der indtræder voldsom åndenød, særlig i liggende stilling, ledsaget af kvælningsfornemmelse og stærk angst samt hoste, hvorved der opbringes et rigeligt, skummende sekret. Tilstanden er ofte livstruende, men kan bl.a. behandles med vanddrivende lægemidler og ilt. 
  Årsagen er oftest akut svigt af venstre hjertekammer (se hjerteinsufficiens); medvirkende årsag kan være anfald af hjerterytmeforstyrrelse. Lungeødem kan desuden optræde ved svigtende nyrefunktion (se nyreinsufficiens), bjergsyge, kredsløbschok og indånding af giftige luftarter (se arbejdsbetingede lungesygdomme og kloakgasforgiftning).